L 160/80
RO
Jurnalul Oficial al Uniunii Europene
26.6.2023
(228) În cele din urmă, noua finanțare acordată de o instituție financiară privată ([...]) în valoare de [...] milioane EUR (considerentul 50 punctul 4), negarantată de regiune, poate fi considerată reală și efectivă, având în vedere că a fost deja negociată cu instituția financiară și poate fi executată în 2022.
În plus, întrucât SATA are posibilitatea de a alege între [...] creditori alternativi adecvați, posibilitatea finanțării de către investitorii privați indică, de asemenea, capacitatea sa de a-și restabili accesul deplin la piețele de capital și reprezintă un semnal al încrederii pieței în restabilirea viabilității sale.
(229) Contrar opiniei autorităților portugheze, veniturile obținute din vânzarea participației majoritare (51 %) a Azores Airlines și a întregii activități de handling la sol (considerentul 51), chiar dacă era deja programată să aibă loc până la sfârșitul planului de restructurare, nu pot fi considerate reale și efective.
În special, sumele corespunzătoare (aproximativ [...] milioane EUR) constau în resurse financiare preconizate legate de vânzarea activelor care nu a avut încă loc și, deși autoritățile portugheze și-au prezentat angajamentul ferm în ceea ce privește cesionarea, procesul de privatizare nu a început încă și nu există cumpărători identificați sau chiar potențiali pentru achiziție.
(230) Prin urmare, Comisia estimează contribuția proprie totală care poate fi considerată reală și efectivă la cel mult [...] milioane EUR, reprezentând aproximativ 30 % din costurile de restructurare eligibile ale SATA, care, spre deosebire de cele calculate de Portugalia (considerentul 47), sunt egale cu [...] milioane EUR, deoarece includ și sunt finanțate de ajutorul de restructurare în valoare de 453,25 milioane EUR, în plus față de valoarea maximă a contribuției proprii respective.
Restul costurilor, cum ar fi capitalul circulant, vor trebui să fie acoperite cu veniturile normale din exploatare ale SATA sau cu condiții de plată îmbunătățite, care nu au fost încă definite.
Proporția estimată de 30 % din contribuția proprie și de 70 % din ajutorul de restructurare este în mod evident prudentă, deoarece, în absența oricărui angajament din partea unuia sau a mai multor cumpărători identificați, nu ia în considerare, drept contribuție suficient de efectivă, niciun venit din cesionările viitoare pe care Portugalia se angajează să le realizeze înainte de planul de restructurare.
Această abordare nu ține seama de valoarea viitoare a acțiunilor Azores Airlines și nici de activitatea de handling la sol.
Datorită profitului pozitiv din exploatare, preconizat a fi obținut la sfârșitul planului de restructurare pentru aceste două activități, ARA ar putea recupera și reduce valoarea ajutorului cu câteva zeci de milioane de euro.
În orice caz, contribuția proprie totală a beneficiarului la costurile de restructurare, chiar dacă se situează sub pragul minim de 50 % necesar în mod normal, poate fi totuși acceptată, în conformitate cu punctele 64 și 98 din Orientările privind salvarea și restructurarea.
(231) Mai precis, în circumstanțele actuale apărute ca urmare a izbucnirii pandemiei de COVID-19, Comisia consideră că, în funcție de fiecare caz în parte, menținerea contribuției proprii sub pragul de 50 % din costurile de restructurare poate fi justificată, atât timp cât aceasta rămâne semnificativă, astfel cum se prevede la punctul 64 din Orientările privind salvarea și restructurarea.
Prin indicarea unui nivel pe care Comisia l-ar considera adecvat în cazul de față, în practica sa decizională, Comisia a considerat că o contribuție proprie echivalentă cu 24 %-35 % din costurile de restructurare poate fi semnificativă și, prin urmare, că ajutorul de restructurare care se ridică la 65 %-76 % din costurile de restructurare poate fi proporțional (157).
(232) În cazul SATA, Comisia consideră că Portugalia a demonstrat prezența unor circumstanțe excepționale legate, în special, de faptul că pandemia de COVID-19 și măsurile luate pentru a o limita au creat circumstanțe excepționale pentru această companie aeriană regională mică, în contextul unei perturbări grave a economiei în sensul articolului 107 alineatul (3) litera (b) din TFUE, cu impact imediat asupra sectoarelor aviației și turismului și asupra capacității sale de a obține finanțare de pe piață (considerentele 34-37), deși Comisia ia act de faptul că, în pofida acestor circumstanțe nefavorabile, SATA a reușit în continuare să obțină o anumită finanțare nouă pe piață, astfel cum se menționează la considerentul 228.
În special, având în vedere nivelurile operaționale mai scăzute legate de scăderea bruscă a cererii de călătorii către Insulele Azore începând din martie 2020, pandemia de COVID-19 a afectat în special SATA dincolo de pierderile directe cauzate de interdicțiile și restricțiile de călătorie adoptate de (157) În decizia din 26 ianuarie 2022, SA.59974 (2021/C) – România – Restructurarea CE Oltenia (nepublicată încă), considerentele 214-219, Comisia a considerat acceptabil un nivel al contribuției proprii de 32 % din costurile de restructurare.
În mod similar, în decizia din 21 decembrie 2021, SA.60165 – Portugalia – Ajutor de restructurare pentru TAP SGPS (nepublicată încă), considerentul 263, Comisia a acceptat o contribuție proprie egală cu 35 % din costurile de restructurare.
În conformitate cu Orientările privind salvarea și restructurarea din 1999, care prevedeau obligativitatea unei contribuții proprii semnificative, fără a specifica un prag minim de aplicare, care a fost stabilit la 50 % în Orientările privind salvarea și restructurarea din 2004, în Decizia din 24 aprilie 2007 privind măsura de ajutor pusă în aplicare de Belgia în sprijinul Inter Ferry Boats [C 46/05 (ex NN 9/04 și ex N 55/05)] (JO L 225, 27.8.2009, p. 1), considerentele 348-350, Comisia a acceptat, de asemenea, o contribuție proprie de 24 %.